<classify> WALIMU na wanafunzi wa Shule ya Msingi ya Wasichana ya Al-Muntazir ya jijini Dar es Salaam, wamefurahia mapokezi walipotembelea Kampuni ya Magazeti ya Serikali Tanzania TSN, kujifunza uandaaji na uchapishaji wa magazeti.Hilo ni kundi la pili la wanafunzi wa darasa la tano wa shule hiyo kutembelea TSN, inayozalisha magazeti ya Habar Leo, Daily News na Spoti Leo, baada ya juzi kundi la kwanza kunufaika na ziara kama hiyo ya mafunzo.Mmoja wa walimu walioambatana na wanafunzi hao, Mariam Swaleh, amesema kuwa amefurahi namna walivyopokewa, kwani amejifunza vitu vingi ambavyo hakuwahi kuvijua.Nashukuru TSN wametupokea vizuri, mimi na wote tuliokuja hapa tumejifunza, tulitaka kujua namna gazeti linavyoandaliwa hadi linavyofika sokoni, lakini sasa kila mmoja ametoka akiwa ni muelewa, amesema Swaleh.Mwalimu mwingine, Pamela Mlekani amesema ana imani wanafunzi wake wamepata kitu kizuri, kwa kuwa wanatoka katika mazingira tofauti, hivyo hata watakapokuwa mtaani, watajua kuhadithia utengenezaji wa magazeti unavyofanyika.Tunawahimiza wanafunzi kuyafanyia kazi yale waliyojifunza kwa manufaa yao kwa sababu ni sehemu ya somo la maarifa ya jamii, amesema Mlekani.Baadhi ya wanafunzi walisema walitamani kujua namna wanavyochapisha; na wengine wakitaka kujua picha zinavyowekwa na hatimaye wamefanikiwa kujifunza vyote hivyo.Rania Masoud alisema, nilitaka kujua wanavyotengeneza picha, jinsi wanavyotoa kwenye gazeti, tayari nimeelewa.Kwa upande wake, Shekha Ahmed alisema anaamini alichojifunza kitamsaidia katika masomo yake ya Uraia na Maarifa ya Jamii.Wanafunzi hao walitaka kujua mambo mbali mbali juu ya utayarishaji wa magazeti hayo na kupata ufafanuzi wa kina kutoka kwa Mhariri wa Habari wa gazeti la Wikiendi la HabariLeo, Mgaya Kingoba.  <topic>: kitaifa 